khistorydata/jeongjo-sjw-relations huggingface dataset:
정조 21년
李肇源以武臣堂上朔試射試官意啓曰今日試射時御營廳騎士將閔修顯五衛將金漢健等俱未滿四中竝依承傳罷職何如傳曰允
정조 21년
金達淳以賑恤廳言啓曰依下敎濟州上來人十一名處依前例各米三斗式合米二石三斗分給之意敢啓傳曰知道
정조 21년
李海愚以義禁府言啓曰北靑府使申大尹卽令該府拿來囚之贓吏重囚之獄開坐嚴問以聞事傳旨啓下矣申大尹時在任所云卽爲發遣府書吏拿來何如傳曰允
정조 21년
李海愚以義禁府言啓曰前獻納金銑推考事傳旨啓下矣金銑時在江原道原州地云依例發遣府羅將拿來何如傳曰允
정조 21년
李海愚以義禁府言啓曰定配罪人之遭親喪者給暇歸葬過三月後還發配所事載在大典通編矣卽接平安道朔州府徒三年定配罪人具紞戶奴呈狀則今月十七日遭母喪云具紞依法典給暇歸葬過三月後還發配所事分付該道道臣之意敢啓傳曰知道
정조 21년
禁府啓目向前前義城縣令鄭在中原情云云傳旨內辭緣泛稱遲晩刑推得情何如啓如渠地處小心宜有自別若有一分嚴畏之心居官不職以致疚賦之任他奸弊畢竟使小民受困白地再徵近百同升細之木品者究厥罪狀合置重辟兺不喩拿問之下數句爰辭惟以漫漶爲計節節痛駭待朝更爲開坐嚴問捧口招以聞爲有矣無敢如前游辭使之從實輸款爲良如敎
정조 21년
丁巳十一月十八日辰時上御誠正閣諸承旨持公事入侍時行右承旨韓晩裕左副承旨李海愚同副承旨金達淳假注書呂東植李允謙記事官承膺祚吳泰曾檢校待敎李存秀以次進伏訖上曰臺諫推考姑無傳敎之書出者而臺諫之徑先避嫌何也仍命書傳敎曰以口傳問備不待傳敎之書出遽然來避當該諸臺遞差仍敎曰諸臺之今日入來固已料得而旣不知本事則發啓措辭想未能稱停故俄有推考之命矣及見其避辭則所謂排鋪誑惑等說果不稱當此則反爲誑惑之端且問備之敎姑未書出則不見傳敎徑卽避嫌此非大違格例乎此後推見秋曹文案後姑待次對日承批亦云不晩而如是徑擧亦豈成說乎諸臺姑爲遞差承旨出去招致兩司掌吏雖此後知此爲之事詳細分付可也海愚承命先退晩裕讀奏慶尙監司李亨元狀啓咸昌縣監鄭宗魯罷黜事命書判付上曰此後城內失火單子雖値齋日勿爲留院直爲入啓之意分付捕廳命書榻敎曰北靑府使待下批當日辭朝又命書榻敎曰奉命在外受由在外承旨許遞又命書榻敎曰新除授承旨待下批牌招察任又命書傳敎曰政官牌招開政上曰濟州判官之代今日政擇差待下批不多日內下送上曰都承旨聞有實病云許遞竝出榻敎仍命退承史以次退出
정조 21년
丁巳十一月十八日午時上御春塘臺試射入侍時行左承旨韓晩裕左副承旨李海愚同副承旨金達淳假注書李允謙記事官承膺祚吳泰曾檢校直提學李晩秀待敎沈象奎水原留守徐有隣壯勇提調鄭民始壯勇大將金持默摠戎使趙心泰以次進伏訖上曰來待諸臣皆令入來事分付賤臣承命出傳與吏曹參議李勉兢刑曹參議李泰永抄啓文臣嚴耆金近淳李勉昇李東萬徐俊輔曺錫中黃基天偕入以次就位上曰今日苑雪開花依煖爐會故事欲與諸臣試射玆召卿等矣仍命晩秀分排抄啓文臣作耦令禁軍別將柳孝源分耦別軍職宣傳官及壯勇營將官以爲偏射之擧上曰摠戎使與禁軍別將爲偏首往射于丹楓亭可也心泰孝源承命退出命書榻敎曰承旨前望單子入之少頃命有隣以下抄啓文臣兩邊分隊上出御放射位敎曰諸臣劃記則左承旨以次隨其中不中詳細劃出而元退斷合七巡爲之可也上遂御射一矢諸臣以次放射自第一巡至七巡如初儀敎象奎曰辛丑年爾父之爲直提學時爲此會今日爾又與焉爾須記爲小序載諸日省錄可也射訖仍命宣饌晩裕曰今日詣臺臺臣雖曰不知本事疏啓間豈可全然無一言而以避嫌之徑先竝蒙遞差之命臣竊慨歎伏願亟賜日前兩司聯箚之批以爲拔本塞源之道焉上曰此何足本與源之可論乎第卿言好矣仍命書兩司箚批有隣曰居留之職與州府郡縣有異自朝家擧一府土地人民而全屬之或以爲管理之資或以爲保障之需松京沁都南城是也今此華城陞留之後體例地望果何如也而各項上納之自在依舊是府使貌樣問其職則居於三都之上而考其中於出於三都之下名實之不副有如是矣且外營規度取倣內營校吏卒隷名色自多而料布設置尙不就緖城內之未能櫛比亦由於此今之財力旣不及古之財力三都全屬之例有不可盡用度支歲入之稅姑不爲擧論而至於大同上納數旣不多磨鍊給代仍爲捧留結錢則依三都例區劃以爲尊事面需支放之地恐合事宜故敢此仰達矣上曰依爲之三都旣有其例況本府乎以大同米餘條上納者勿爲給代特爲劃付可也出擧條有隣曰本府以新創之地餉需支放每患不足同是保障優乏懸殊江都區劃泰安田稅取考十年摠則折米豐則爲近四百石歉則爲二百餘石本府設置屯田餉需有裕間姑令移劃何如上曰依爲之出擧條有隣曰廣州府倉入上無所上納自是事例所載曾前移屬一用松洞兩面稅大同結錢在廣州時則不爲上納來本府後使之上納揆以事面殊涉如何依廣州例仍留本府以爲添餉或支放之地何如上曰依爲之出擧條有隣曰本府別軍官每年兩都目取才除職亶出拔尤之意有才者超遷無才者留滯固是當然底事在渠輩實無怨尤而但入屬多年抱紅牌而老黃馘者亦涉矜惻二都目許以取才一都目許以久勤恐合事宜故敢此仰達矣上曰依爲之出擧條有隣曰本府公都會今將設行矣應製係是特恩未滿三式之人雖有許赴之例而公都會之必準三式自是法典今番公都會依法典以準三式施行之意知委何如上曰依爲之出擧條上曰今日與卿等試射非所取於遊讌也亦非所事於弓矢也竊取自强不息之訓以寓不敢暇逸之義則今日諸臣尙庶幾知予心之有在也仍命退諸臣以次退出
정조 21년
行都承旨徐龍輔坐行左承旨韓晩裕坐右承旨李肇源坐直左副承旨蔡弘遠坐直右副承旨李海愚坐同副承旨金達淳坐注書二員未差假注書呂東植仕李允謙仕直事變假注書趙碩章仕
정조 21년
李海愚啓曰大司憲李城輔執義申禹相掌令洪彦燮持平李寅采在外掌令金履喬疏批未下持平洪時濟未署經監察茶時之意敢啓傳曰知道
정조 21년
李肇源啓曰禁衛營將官來言今日本營軍兵日次私習云矣敢啓傳曰知道
정조 21년
檢校待敎李存秀啓曰安岳郡守李始源冬至箋文封進抄啓有違式處奏御文字事體莫重而有此不審之失誠極未安原狀啓還下送使之改修正上送而安岳郡守李始源推考何如傳曰允
정조 21년
韓晩裕啓曰卽者校理李貞運謂以有事先壠陳疏徑出原疏纔已退却矣所當直捧禁推傳旨而此與無端徑出有異推考警責何如傳曰允
정조 21년
李肇源啓曰事變假注書宋應圭身病猝重勢難察任今姑改差何如傳曰允
정조 21년
傳于徐龍輔曰都承旨入侍
정조 21년
宋應圭改差代以趙碩章爲事變假注書
정조 21년
兵曹口傳政事副司果李東萬單付
정조 21년
禁府照目前獻納金銑矣下諭後過限不上來依定式推考罪笞五十收贖解見任別敍私罪奉敎分揀放送爲良如敎
정조 21년
禁府啓目粘連前義城縣令鄭在中口招云云判付問目內辭緣一味漫漶終不直陳究厥所爲萬萬痛駭所當請刑是白乎矣旣有嚴問捧口招以聞之命上裁何如啓嚴加照律以化爲良如敎
정조 21년
李海愚啓曰臺閣卽執法之地而今日諸臺詣臺之後諫吏犯科所關非細曾不察飭任其頑濫揆以事體誠極未安詣臺諫院諸臺竝推考何如傳曰允
정조 21년
大司諫李相璜司諫趙德潤獻納李羲甲正言鄭晩錫朴宗京啓曰臣等之言議風采本不合於淸朝耳目之任而姜彝天金履白金鑢輩妖憯之說陰邪之跡實有難言之慮徑先酌處未盡究覈端緖雖露而根柢未拔故臣等不勝憂憤之忱思效爭執之義相率詣臺章皇出肅而下吏犯科不能察飭致有政院請推之擧操束無素問備自速滿心惶恧無地容措以此情踪顧何敢一刻晏然於臺次乎請命遞斥臣等之職傳曰勿辭亦勿退待
정조 21년
丁巳十一月十九日辰時上御重熙堂左副承旨入侍時左副承旨蔡弘遠假注書李允謙記注官金良倜記事官吳泰曾以次進伏訖上曰臺諫今日何爲入來云也旣有行公臺諫則雖不牌招固當循例詣臺而未署經臺諫豈可無端入來乎承旨姑爲退去將有所下敎矣仍命退承史以次退出
정조 21년
丁巳十一月十九日辰時上御重熙堂右承旨入侍時右承旨李肇源假注書呂東植記注官金良倜記事官吳泰曾以次進伏訖上曰承旨新自外邑來今番秋曹事亦聞之耶肇源曰臣亦聞之而誠萬萬變怪矣上曰由小品而爲邪學由邪學而爲欺人取物之徒小品之害一至此哉肇源曰其始則甚微而末流之弊至於妖言惑衆誠甚痛駭矣上曰海西民事果如何肇源曰海西之地田多畓少田穀則可謂大登而其中綿農未免稍歉矣命退承史以次退出
정조 21년
丁巳十一月十九日未時上御便殿都承旨入侍時行都承旨徐龍輔假注書呂東植記注官金良倜記事官吳泰曾以次進伏訖上曰明日賓對依例來會之意言于大臣可也命退承史以次退出
정조 21년
行都承旨徐龍輔坐行左承旨韓晩裕坐右承旨李肇源坐直左副承旨蔡弘遠坐右副承旨李海愚坐直同副承旨金達淳坐注書二員未差假注書呂東植仕李允謙仕直事變假注書趙碩章仕
정조 21년
藥房提調趙宗鉉副提調徐龍輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
李肇源以都摠府言啓曰今日入直內三廳武兼禁軍及軍兵等中日習射請出標信傳曰知道雪寒若此午後爲之可也
정조 21년
李海愚啓曰大司憲李城輔執義申禹相掌令洪彦燮持平李寅采在外掌令金履喬未肅拜持平洪時濟未署經監察茶時之意敢啓傳曰知道山林外未肅拜人許遞未署經人除署經可也
정조 21년
李肇源啓曰事變假注書趙碩章時無職名令該曹依例付軍職冠帶常仕何如傳曰允
정조 21년
傳于李海愚曰日寒如此禁府時囚照律區別功議先放送後草記刑曹輕囚如有可放者亦爲放送事分付
정조 21년
以全羅監司李得臣狀啓靈巖群守吳在斗遭母葬事傳于韓晩裕曰此時此邑不可不擇差令該曹口傳差出待下批當日辭朝給馬下送
정조 21년
吏曹口傳政事以宋文述爲靈巖郡守
정조 21년
以黃海監司李義駿狀啓長連縣逃躱罪人盧有哲今始捉得移配鳳山郡殷栗縣定配罪人李大寬逃躱之後尙未捉得自黃州移配本縣罪人李學善亦爲乘夜逃躱尙未捕捉長連前縣監曺允彦殷栗前縣監李遇濟金熙采等罪狀令攸司稟處長連時縣監李洛秀殷栗時縣監元在明旣是災邑有難遽然請勘而法例所在亦不敢置而不論亦令攸司稟處事傳于李海愚曰長連殷栗兩倅等爲先定限百日捉納後狀聞前官等姑勿勘罪待捉納勘罪事分付
정조 21년
以兵曹判書李祖源牌不進推考傳旨傳于李肇源曰更爲牌招
정조 21년
以監軍單子傳于李肇源曰未肅拜兵曹郞廳改差
정조 21년
韓晩裕以弘文館言啓曰本館上番闕直事甚未安副修撰韓致應尹益烈竝卽牌招以爲推移姑陞入直之地何如傳曰允
정조 21년
李肇源以都摠府言啓曰副摠管李潤慶以文臣朔試射試官慕華館晝仕出去之意敢啓傳曰知道
정조 21년
李海愚以義禁府言啓曰日寒如此禁府時囚照律區別功議先放送後草記事命下矣時囚罪人鄭在中原情公事判付內如渠地處小心宜所自別若有一分嚴畏之心居官不職以致應賦之任他奸弊畢竟使小民受困白地再徵近百同升細之木品者究厥罪狀合置重辟拿問之下數句爰辭惟以漫漶爲計節節痛駭待朝更爲開坐嚴問捧口招以聞無敢如前遊辭使之從實輸款罪取考律文則大明律制書有違條有曰凡奉制書有所施行而違者杖一百對制上書詐不以實條有曰凡對制及上書奏事詐不以實者杖一百徒三年名例有曰二罪俱發以重者論大典通編推斷條有曰犯私罪杖一百以上決杖告身盡行進奪雜令條有曰王府決杖者代以金贖大明律犯罪存留養親條有曰凡祖父母父母老疾應侍家無以次成丁者若犯徒流收贖存留養親矣鄭在中從重論杖一百收贖告身盡行追奪徒三年定配而其八代祖澈光國功臣永安尉異姓五寸親云功議各減一等杖八十收贖告身盡行追奪徒二年定配而其母年七十七歲云杖八十徒二年定配依法典收贖告身盡行追奪放送之意敢啓傳曰知道
정조 21년
李海愚以義禁府言啓曰咸鏡道慶源府竄配罪人朴載德移定配所於內地事命下矣朴載德安邊府移定配所而仍前罪目依例發遣部羅將自慶源府執捉仍令押送于新定配所何如傳曰允
정조 21년
李海愚以刑曹言啓曰日寒如此禁府時囚照律區別功議先放送後草記刑曹輕囚如有可放者亦爲放送事命下矣輕囚罪人中趙方立李春茂朴驗尙丁大得劉興伊等罪犯不輕竝照律放送其餘漢城府所囚朴海云黃五大張好景李順伊金宅奎張鳳仁崔福喜崔泰挾司憲府所囚盧喆伊承政院所囚廉孝先等十名竝卽放送之意敢啓傳曰知道
정조 21년
丁巳十一月二十日辰時上御熙政堂藥房入診大臣備局堂上引見入侍時提調趙宗鉉副提調徐龍輔假注書呂東植記注官金良倜記事官吳泰曾檢校待敎李存秀右承旨李肇源假注書李允謙事變假注書趙碩章右議政李秉模行上護軍金持默漢城判尹李秉鼎禮曹判書李時秀吏曹判書沈煥之刑曹判書趙心泰行護軍徐有大趙鎭寬李漢豐李書九大司諫李相璜司諫趙德潤獻納李羲甲正言鄭晩錫朴宗京校理林漢浩醫官柳光翼李周憲朴春源李惟鑑吳仁豐丁希泰以次進伏訖秉模等曰夜來雪積朝氣甚寒聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣宗鉉曰醫官旣已待令入診何如上曰置之上曰次對爲之兩南停退分數自本道尙未區別行關故民情大爲抑鬱云其間委折未知何爲而然也自廟堂姑未往復於該道耶書九曰曾以私書往復則尤甚之次自該道已爲分排云然則其間想已發關而近來民心若聞停退令則不分尤甚之次之別當納者擧皆觀望爲邑宰者亦有難捧之慮故營關姑不出示而然也秉模曰向來臺臣朴載德之見欺於下吏誤出風聞以致良民之侵害瑣謗之喧騰者貽羞臺閣實無餘地而儒臣論啓只曰竄配不曰極邊則該府之直以極邊磨鍊有違法意重臣李秉鼎詳知本事而亦以此爲言可知朝廷公議當該禁堂從重推考朴載德已經行遣恐有參酌之道故敢此仰達矣上曰依爲之其在尊臺風救民隱之道全釋則太歇移定配所於內地可也出擧條仍命書榻敎曰當該禁堂從重推考慶源府定配罪人朴載德內地移配秉模曰今年陞補旣有趁早畢試之飭敎而五抄後尙未設行通讀應講鄕儒之留滯亦甚可念大司成李義弼從重推考使之連爲設行而功令之體雖曰小藝亦足以賁國家之盛而近來一種小品之體壞却多士大雅之風句作則自稱淘洗而反歸噍殺筆劃則自稱淸姸而不免欹斜未見文從字順之美擧昧心正筆正之義轉相倣效日甚一日前後聖敎之發於中朝期欲回淳返樸一變至道者不啻耳提面命薦紳章甫庶幾父詔其子兄勉其弟仰承陶鑄作成之苦心而習俗之來已久丕變之效尙遲苟究其本則雖由於塾敎之不及古昔一時慕效亦未嘗不係於主試者之取舍取其醇正舍其浮靡明示好惡以定標準則儒生輩豈有背馳其所尙之理乎繼自今嚴飭泮長凡於考試之際先立自家權衡以正多士趨向持之悠久期於矯習而最易見最易變者筆體也初書筆怪而不改則施以警飭猶不知悛則施以停擧文體之一向外馳終不率敎者亦施極罰之意分付成均館何如上曰依爲之出擧條仍敎秉鼎曰卿於明日與泮長偕往泮中設行陞試而曉諭諸生文體之輕姸浮巧者筆法之尖斜欹彯者一切嚴禁文體則固難猝地丕變而至於筆法則一見可知其典重欹輕不率敎者直置之落科如是而又復如前不改者決不可以士子待之惟在主司者倡率之如何耳予以不屑敎之意若是下敎卿等其可不着念擧行乎若主司者得其人則其效立見以此筵敎言于泮長招諸生立館下面面開諭俾有一變之效則此非卿等之功乎秉鼎曰臣則入泮申飭而已若其同參考試則有所如何矣上曰是則似然第飭諭後出來可也上曰奚特士子爲然近來小品之害不知至於何境朝廷爲四方之標而雖嘉善以下人間不免駸惑之患云此豈成說乎如是而徒飭士子輩無奈先後之倒着耶宰臣通政中若有一向如此少不悛改則雖禁錮可也秉模曰不但宰臣通政雖崇品中果有舍正趨徑之習則斷不可仍置矣上曰無論大小科所謂科作擧不成說此專在於主司者所尙而然也大抵自己文識與考試眼目各有異焉雖不可一例責之滿庭多士中亦豈無一二人超等之作乎以抄啓言之近無興起樂赴之心故欲取其騷響向來比較時出左丘明題此是比較也故雖出如此題而此亦非淳正到今思之則不無尤悔之端矣秉模曰古則自有一代之文體如金昌翕李師命大鳴國家之盛多士從而追尙下而如金履安尹尙東蔡得淳者亦皆有自成一家之體倡勸多士不無其效近日則間或有彼善於此者而作者文體之有名稱者寥寥無聞故士子輩不知體裁之嚴正徒尙浮華以此爭是非競上下畢竟入於愈出愈奇之域而不知止此豈非大可憂懼者乎今伏承聖敎臣固欽仰萬萬矣又曰兵曹判書李祖源近日賓對籌坐連不進參事甚未安推考卽爲牌招何如上曰依爲之出擧條仍命秉模就座秉鼎曰太學之月三講會卽造俊勸學之美制臣於年前忝叨泮長時亦嘗數遭行之而挽近以來全然抛置已有違於愛禮之意況今奎運方中尙遲大雅之淳古文體趨下漸溺小品之輕艷前後筵敎屢勤諄複方又有泮試文體嚴飭之命甚盛甚盛臣之愚見一月三講雖曰難繼若於每月泮長與齋任及年少勤業之儒生不拘齋中方外一設講會而冊子則以四書及性理大全近思錄輪回誦讀俾探賾本源禁止浮華則恐或爲對揚文化之一助以此申飭似好故敢此仰達矣上曰依爲之出擧條仍敎曰泮儒月三講法始自閔鼎重爲泮堂時耶秉模曰然矣上曰臺諫進前相璜等進伏上曰舊啓只擧末端可也相璜等曰克觀事云云措辭見上尙魯事云云措辭見上柳師文事云云措辭見上上竝不允出擧條相璜等將發姜彝天等事上曰此輩何足責姜哥之始犯罔赦之罪後乃掩跡自拔之計者極可痛也所謂金履白之中間往來全出欺人取物之計尤爲絶惡大抵臺啓之聲罪也固當區別措語罪律稱當至於誑惑譸張等語反爲煽惑之端必須十分稱停然後當賜批矣相璜等曰噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛漫同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺殆若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌上曰不允出擧條上曰俄已言小品之害矣此輩所以致此亦由於小品之害小品之不已而越一層則將爲邪學言念世道豈非大爲憂慮者乎付之不冶治之科旣示生路俾圖自新之方則雖如渠痛惡之類亦必知感矣無論朝紳章甫間或有擔却經傳駸惑稗雜者授奇抉巧一入而不復出云有父兄者父兄之責也固當從而痛禁而如無父兄者孰爲之禁戢最可惕念猛省者惟世之無父兄者也相璜等曰新除授司憲府掌令洪彦燮時在京畿積城地持平李寅采時在忠淸道保寧地請竝斯速乘馹上來事下諭上曰依啓出擧條仍命臺諫就座又命次對先退命肇源書公事判付訖仍命退承史以次退出
정조 21년
丁巳十一月二十日辰時上御重熙堂都承旨入侍時行都承旨徐龍輔假注書呂東植記注官金良倜記事官吳泰曾以次進伏訖上曰日寒如此賓廳想疎冷大臣往于內閣成送擧條之意出諭可也命退承史以次退出
정조 21년
丁巳十一月二十日午時上御重熙堂同副承旨入侍時同副承旨金達淳假注書呂東植記注官金良倜記事官吳泰曾以次進伏訖上曰左副承旨入侍出榻敎賤臣承命出傳左副承旨蔡弘遠進伏上曰檢校待敎入直人入侍可也賤臣承命出傳回奏曰纔已出直云矣上敎弘遠曰日寒如此大臣凡節近則如何弘遠曰朝聞消息則病勢姑無所加云矣命退承史以次退出
정조 21년
行都承旨徐龍輔坐行左承旨韓晩裕坐直右承旨李肇源坐左副承旨蔡弘遠坐右副承旨李海愚坐直同副承旨金達淳坐注書二員未差假注書呂東植仕李允謙仕直事變假注書趙碩章仕
정조 21년
韓晩裕啓曰來二十五日朝參日次矣敢稟傳曰停
정조 21년
傳于徐龍輔曰諸承旨持公事入侍
정조 21년
韓晩裕啓曰輪對官來待矣傳曰入侍
정조 21년
以校理朴吉源副校理鄭來百牌不進罷職傳旨傳于韓晩裕曰只推
정조 21년
以副修撰韓致應尹益烈牌不進罷職傳旨傳于韓晩裕曰只推
정조 21년
徐龍輔啓曰水原留守徐有隣壯勇提調鄭民始壯勇大將金持默摠戎使趙心泰依下敎來待矣傳曰入侍
정조 21년
徐龍輔以觀象監提調意啓曰來戊午年七政曆詳細考準則正月初三日當書中氣雨水而無端遺漏此雖與推步差舛有間而不爲審愼有此做錯誠極驚駭進上七政曆請出添印以入而臣等之初不察飭不勝惶恐萬萬當該考準官成周悳監印官崔光賓崔景烈竝汰去令攸司科治何如傳曰設置雲觀莫重曆書不書中氣如許曆官將焉用之令該曹嚴加照律草記以懲日後卿等越俸一等不能檢勅之首官亦爲汰去知敬授之意可也
정조 21년
同敦寧林道浩疏曰伏以臣於日昨伏奉敦府除命臣仰感聖恩義急叩謝雖不得不冒沒出肅而旣無敦寧則揆以格例自在當遞玆敢援例陳懇仰瀆崇嚴伏乞特許遞免以存公格以安私分千萬幸甚臣無任云云答曰省疏具悉疏辭下該曹稟處
정조 21년
丁巳十一月二十一日辰時上御誠正閣諸承旨持公事入侍輪對官同爲入侍時行都承旨徐龍輔行左承旨韓晩裕右承旨李肇源左副承旨蔡弘遠右副承旨李海愚同副承旨金達淳假注書呂東植李允謙記事官承膺祚吳泰曾檢校直提學李晩秀輪對官儀賓都事徐在修南學訓導劉弘九西氷庫別檢尹慶曾義盈主簿柳有澤奉事沈纘之以次進伏訖上曰公事入之命分書判付訖上曰輪對官進前在修等以次奏職姓名至慶曾上曰汝年幾何慶曾曰年今四十三矣上曰求其人而不可見矣尙有老成人典型汝須體故相未卒之志懋盡誠力可也故相之兒孫其果才藝之可敎者耶慶曾曰爲人甚鈍矣上曰鈍固何妨仍命退有澤等亦奏姓名訖命退出肇源曰尙衣僉正南溟學謂以有所懷待令於閤外矣上曰後日次來待事分付肇源曰朝廷之上格例爲重未署經臺諫不得以臺諫自處卽是不易之法而近來一二臺臣署前陳疏或因事會之急迫或因僚臺之未備而終涉謬例本非經法昨日持平洪時濟以未署經陳疏到院本院據例退却屢度往復而終不持去若此則署前不得行公之法將無所施旣違格例大損臺體持平洪時濟推考何如上曰遞差可也出擧條仍命書榻敎曰持平洪時濟遞差仍命退諸臣以次退出
정조 21년
丁巳十一月二十一日辰時上御重熙堂都承旨入侍時行都承旨徐龍輔假注書呂東植記注官金珍恪記事官承膺祚以次進伏訖上曰近來臺閣或有一事則無論大小輕重陳疏聯啓互發迭出殆成弊習自政院嚴飭俾勿如是可也命退承史以次退出
정조 21년
丁巳十一月二十一日未時上御便殿左承旨入侍來待諸臣同爲入侍時行左承旨韓晩裕假注書李允謙記注官金珍恪記事官承膺祚水原留守徐有隣宣惠廳堂上鄭民始壯勇大將金持默摠戎使趙心泰以次進伏訖上曰水原軍制節目當爲啓下其中想不無出擧條定式者卿旣登筵稟處可也有隣曰外營守城節目今當啓下矣有城池宜有管城將以本府判官例兼仍爲添入節目何如上曰依爲之出擧條有隣曰外營屬五邑軍制今已就緖竝與協守節制而追成節目具別單啓下以爲永久遵行之地何如上曰依爲之出擧條民始曰本廳需用近甚苟簡不可無拮据變通之道矣嶺湖南自納邑位太以本色上納之際民邑之爲弊多端依司僕寺典牲署位太例以錢代捧而太則自本廳從便取用則可除外邑之弊可補經用之需事甚便好故敢此仰達矣上曰依爲之出擧條民始曰本營所管海西鳳山屯田壽進宮移來望海亭等田畓七結零自是免稅之地故本營只捧其稅條唐浦等地新買田畓七結零未及免稅故納稅於本宮多有掣礙之端望海亭免稅之結還爲納稅唐浦等地田畓免稅移捧從便相換則結數適爲相當在戶曹別無元結加減之弊在本營事甚便好依此施行之意分付何如上曰依爲之出擧條仍命退諸臣以次退出
정조 21년
行都承旨徐龍輔病行左承旨韓晩裕坐右承旨李勉兢坐直右副承旨李肇源坐右副承旨蔡弘遠坐同副承旨金達淳坐直注書二員未差假注書呂東植仕李允謙仕直事變假注書趙碩章仕
정조 21년
李勉兢啓曰大司憲李城輔在外執義掌令二員持平二員未差監察茶時之意敢啓傳曰知道
정조 21년
以副應敎尹序東副校理朴崙壽再牌不進罷職傳旨傳于韓晩裕曰只推
정조 21년
傳于蔡弘遠曰右副承旨入侍
정조 21년
李勉兢以備邊司言啓曰本司武郞廳金商岳奔走勤仕已滿十五朔依例守令除授事捧承傳施行何如傳曰允
정조 21년
韓晩裕以弘文館言啓曰本館上番闕直事甚未安校理朴吉源副校理鄭來百旣有只推之命竝卽牌招以爲推移入直之地何如傳曰允
정조 21년
李勉兢以刑曹言啓曰觀象監啓辭內來戊午年七政曆詳細考準則正月初三日當書中氣雨水而無端遺漏此雖與推步差舛有間而不爲審愼有此做錯誠極驚駭進上七政曆請出添印以入而臣等之初不察飭不勝惶恐萬萬當該考準官成周悳監印官崔光賓崔景烈竝汰去令攸司科治何如傳曰允設置雲觀莫重曆書不書中氣如許曆官將焉用之令該曹嚴加照律草記以懲日後卿等越俸一等不能檢勅之首官亦爲汰去知敬授之意可也事命下矣取考律文則大明律儀制條有曰天文垂象欽天監官失於占候奏聞者杖六十對制上書對不以實條有曰報上不以實者杖八十徒二年名例云二罪俱發以重者論依此律從重論崔景烈杖八十後江原道平昌縣徒二年定配所押送成周悳曾經正職移義禁府處之崔光賓居在楊州地自臣曹發關捉來一體照勘之意敢啓傳曰與推步差錯猶有間隔定配則竝自本曹收贖可也
정조 21년
吏曹啓目粘連觀此同知敦寧府事林道浩上疏則以爲臣旣無敦寧則揆以格例自在當遞特許遞免亦爲白有臥乎所旣無敦寧則公格所在似當許遞是白乎矣宰臣所帶遞仍當否臣曹不敢擅便上裁何如啓依回啓施行爲良如敎
정조 21년
丁巳十一月二十三日辰時上御誠正閣諸承旨持公事入侍時行都承旨徐龍輔右承旨李勉兢左副承旨李肇源右副承旨蔡弘遠同副承旨金達淳假注書呂東植李允謙記注官金良倜記事官承膺祚檢校待敎沈象奎以次進伏訖上曰無公事房先退龍輔弘遠達淳先退上曰戶房公事入之命書判付訖上曰上使之病何如云也勉兢曰以副使私書觀之病勢似是深重矣上曰此是寒感所祟寧有他慮勉兢曰其間想已差減前進矣命退諸臣以次退出
정조 21년
丁巳十一月二十二日辰時上御重熙堂諸承旨持公事入侍時右承旨李肇源同副承旨金達淳假注書呂東植李允謙記注官金良倜記事官承膺祚以次進伏訖上曰公事皆入之昨日陞試果爲之云耶肇源曰昨日同成均與泮長偕往泮中以再昨日大臣擧條揭示諸生而一一曉諭云且以昨日詩賦題觀之諸生亦必有觀感自新者矣上曰昨日陞試出何題云也肇源曰詩題則出門如見大賓賦題則足容重云也命書傳敎曰右副承旨許遞前望單子入之待下批牌招察任仍命退承史以次退出
정조 21년
行都承旨徐龍輔坐行左承旨韓晩裕坐右承旨李勉兢坐左副承旨李肇源坐直右副承旨蔡弘遠坐同副承旨金達淳坐直注書二員未差假注書呂東植仕李允謙仕直事變假注書趙碩章仕
정조 21년
李勉兢啓曰卽者監察來聽茶時之際扶腋陞廳行步慢蹇咆喝院吏擧措駭妄啓板之前何等敬謹而幺麽郞官有此悖擧事未前有萬萬駭然當該監察所當重勘而本院請推之外無他可施之罰何以爲之敢稟傳曰拿處
정조 21년
以咸鏡監司李鼎運伏啓進上生靑魚生瓜魚不得封進惶恐待罪事傳于金達淳曰勿待罪事回諭
정조 21년
李肇源以都摠府言啓曰副摠管尹弼秉以刑曹參判本曹坐起晝仕出去而逐日赴坐煩稟未安入番間除草記往來之意敢啓傳曰知道
정조 21년
韓晩裕以禮曹言啓曰圖畫署差備待令畫員崔得賢有頉代本署祿窠以差備待令畫員張漢宗依節目陞付之意敢啓傳曰知道
정조 21년
丁巳十一月二十三日辰時上御重熙堂都承旨入侍時行都承旨徐龍輔假注書呂東植記注官金良倜記事官承膺祚以次進伏訖上曰昨日泮題皆出於聖賢之言題則好矣而似必難作矣龍輔曰題之典實或爲矯文體之一助故似然矣命退承史以次退出
정조 21년
丁巳十一月二十三日午時上御重熙堂右副承旨入侍時右副承旨蔡弘遠假注書李允謙記注官金良倜記事官承膺祚以次進伏訖上曰上使之病寧或有意外之慮而其間差否未得卽聞可菀相當藥物優數入送病勢動靜星火探來狀聞事成送有旨於箕伯許而有旨出付於畿營以傳撥卽爲馳送事分付仍命退承史以次退出
정조 21년
行都承旨徐龍輔坐行左承旨韓晩裕坐直右承旨李勉兢坐左副承旨李肇源坐右副承旨蔡弘遠坐直同副承旨金達淳坐注書二員未差假注書呂東植仕李允謙仕直事變假注書趙碩章仕
정조 21년
以義州府尹沈晉賢狀啓冬至正使金文淳病勢無減姑爲仍留事傳于徐龍輔曰相當藥物入送病勢這這探問火速狀聞事回諭
정조 21년
李肇源以兵曹言啓曰今日中日廳試射時扈衛軍官李亨會一矢邊中二矢貫中三矢邊中四矢不中五矢貫中合爲四中六分會坐時臣與摠管臣崔朝岳相語曰中日則五矢俱中然後始得科第扈衛別將臣洪浩源亦曰然矣文書修正時摠府堂郞及臣考準試記授之摠府書吏朴運盛摠府郞廳眼同呈于政院及伏見原單子啓下則扈衛軍官閑良李亨會姓名下邊二中之二字改爲三字六分之六字改爲七分至蒙直赴殿試之傳旨自臣曹或慮其計劃時差誤査實于扈衛別將洪浩源則以爲李亨會四中非五中李亨會亦曰四矢不中兵曹書寫吏又曰三字七字初非渠改書而顯有刀擦之痕摠府堂郞又以爲貫二中邊二中則分明而一矢則不中爲言此槪由於摠府書吏往傳摠府郞廳呈于政院之際必有作奸之事書吏朴運盛出付秋曹各別覈實重繩李亨會原單子勿施而李亨會之符同書吏作奸之狀昭不可掩與朴運盛一體嚴覈重繩摠府經歷洪達三躬呈單子則亦難免矇不覺察之罪拿問處之何如傳曰卿與摠管皆着銜於試單則曰以只見草試記諉罪呈單之摠郞者卿事萬萬駭然無論有情無情卿若檢勅名以試場亦豈有如此如彼之事卿之近來衰不修擧之責焉敢免乎卿與摠管罷職試單付標令政院勿施摠吏與扈衛軍官皆飢寒之類設有奸情何以辦出亦無異於奸未成令本曹判堂各別嚴飭可也
정조 21년
李肇源以兵曹言啓曰禁衛來春夏等都試因政府及本曹有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 21년
禁府啓目溫陵參奉鄭煒原情云云傳旨內辭緣泛稱遲晩刑推得情何如啓分揀放送使之卽爲供職爲良如敎啓目監察李學彬原情云云傳旨內辭緣泛稱遲晩刑推得情何如啓付過放送爲良如敎
정조 21년
丁巳十一月二十四日辰時上御誠正閣諸承旨持公事入侍時行都承旨徐龍輔右承旨李勉兢左副承旨李肇源右副承旨蔡弘遠同副承旨金達淳假注書呂東植李允謙記注官金良倜記事官承膺祚檢校待敎沈象奎以次進伏訖龍輔讀奏咸鏡監司李鼎運狀啓勿待罪有旨祗受事肇源讀奏慶尙監司李亨元狀啓捉虎申飭事勉兢讀奏咸鏡監司李鼎運啓本到配罪人姓名月日開錄事命分書判付達淳弘遠以無公事先退肇源曰臣之今番覲行也臣兄設老人宴於本郡而八十以上幾近八十人矣其中折衝李枰爲名人今年爲八十四歲而精力尙强且去丁巳爲對擧別試及第至是年爲回榜云故言于本道伯使之狀聞則道伯以爲便同干恩不敢狀聞云然則自本郡旣無上達之路勢將虛度是年故敢此仰達矣上曰自本道卽爲狀聞事分付而狀啓來到後亦卽成給花牌可也
정조 21년
丁巳十一月二十四日辰時上御重熙堂左副承旨入侍時左副承旨李肇源假注書李允謙記注官金良倜記事官承膺祚以次進伏訖上曰以上使病勢動靜卽爲狀聞事有旨只送箕伯處耶肇源曰然矣上曰灣尹許一體成送有旨事傳于右副承旨可也賤臣承命出傳上曰吏曹瓜滿守令未知幾許卽爲知入事分付仍命退承史以次退出
정조 21년
行都承旨徐龍輔坐行左承旨韓晩裕緣故出去右承旨李勉兢坐直左副承旨李肇源坐直右副承旨蔡弘遠坐同副承旨未差注書二員未差假注書呂東植仕李允謙仕直事變假注書趙碩章仕
정조 21년
蔡弘遠啓曰禁衛營將官來言今日本營軍兵日次私習云矣敢啓傳曰知道
정조 21년
傳于蔡弘遠曰大臣備局堂上引見
정조 21년
徐龍輔以弘文館言啓曰本館上番闕直已至多日事甚未安副應敎尹序東副校理朴崙壽旣有只推之命竝卽牌招以爲推移入直之地何如傳曰允
정조 21년
蔡弘遠以漢城府言啓曰乙卯八月初五日大臣備局堂上引見入侍時左議政兪彦鎬所啓頃因前左尹李漢豐所達刑漢兩司吏胥加出之弊有令廟堂査問釐正之命矣依下敎査問則刑曹所報內時存加出吏爲十二人書寫爲七人今方一竝除汰以爲待窠陞補之地云漢城府所報內目今見存之加出吏合爲二十二人因都監移差七人及書寫六人姑爲仍存待窠塡差其外九人竝爲除汰云各司吏額皆有定數載在通編則惟當遵守不敢違越而近來或以使役浩繁至有加出之擧兩司時存皆爲數十人事之駭然莫此爲甚旣非一朝一夕之故則堂郞雖不可一一論勘事旣現發批敎截嚴通編外加出之數一竝汰減書寫料布之額外磨鍊非所可論此後則一遵通編毋敢加出一人隨其有闕就加出中可合書寫之類次次塡充雖於書役浩繁之時皆令曹吏擧行事嚴飭於刑漢兩司何如上曰刑漢兩司吏胥之別定額數另給料布卽先朝爲都民救殘蘇枯之聖意而料布費用之出處先自御甲冑價米特許劃給其所遵守之方豈敢一分泛忽而忽地加出之名色出而所謂額外至於數十人之多當宁受敎猶不敢毁劃乃爾況先朝受敎法式乎又況其時事目與綸音何等截嚴則此而無難犯科名以法官擧措若此寧不駭痛之甚乎當該首犯堂郞依先朝受敎律名勘罪其餘堂上亦竝施以次等之律此後不遵今日之飭令又安知不若今日之不遵先朝定制乎更有犯科者加等勘罪之意添書於本事目而兩司如有揭板之文亦令添書揭板事分付至於加出吏胥渠輩何罪一時沙汰反有乖於先朝定給料布之仁恩此則待窠次次勿補依定式充額後以其形止令該曹該府草記可也事命下矣本府加出書吏等自乙卯八月至今年本月次次陞實盡爲區處之意敢啓傳曰知道
정조 21년
丁巳十一月二十五日辰時上御熙政堂藥房入診大臣備局堂上引見入侍時提調趙宗鉉副提調徐龍輔假注書呂東植記注官金良倜記事官承膺祚左副承旨李肇源假注書李允謙事變假注書趙碩章右議政李秉模行工曹判書鄭民始行上護軍金持默漢城判尹李秉鼎禮曹判書李時秀兵曹判書李祖源刑曹判書趙心泰行護軍徐有大趙鎭寬李漢豐李書九修撰韓致應醫官柳光翼李周憲李惟鑑吳仁豐安昌禧丁希泰以次進伏訖秉模等曰日氣連日極寒聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣宗鉉曰醫官旣已待令診察何如上曰置之上曰次對爲之秉模曰此濟州牧曺命楫災實狀啓也分等名色不爲擧論仍以爲可以從便措處者開錄于左而風高船路遲速無期每患不及故依近例一邊狀聞一邊擧行事涉擅便極爲惶恐爲辭矣其一各年舊還姑爲停退以紓民力事也其一各寺奴婢身貢依近例每口減給一斗事也其一男丁大同米每口各減一升事也其一軍兵逃老故病廢之類嚴飭各該邑使之隨闕充定待明春從附近哨司鍊計料事也今年旱災偏在於南沿而本島年事得占稍登分等之不爲擧論尤可見三邑之無甚優劣誠爲萬幸後錄諸條便屬已擧行之事而舊還停退旣得便宜奴婢身貢之每口減一斗男丁大同米之每口減一升亦係近例竝與軍丁之待明春從附近哨司鍊事依施而原狀啓自政院誤下於戶曹以致覆奏之稽滯當該承旨罷職雖以本牧言之先擧行後狀聞雖是前例必以令廟堂稟處爲辭而近年以來或請廟堂稟處或不請廟堂稟處此後則先擧行後狀聞雖依前爲之結辭則以令廟堂稟處爲請之意分付何如上曰依爲之出擧條秉模曰全羅道濟州牧漂到異國人二十名旣願以從水路還歸云矣待本道發送狀聞之來令槐院撰出咨文別定禁軍騎撥下送于灣府使之傳給鳳城將處以爲轉致北京之地何如上曰依爲之秉模曰北京禮部交易咨文出來矣令槐院依例撰出回咨正書安寶後定禁軍騎撥下送于灣府使之傳給鳳城將處以爲轉致北京之地何如上曰依爲之竝出擧條上曰上使之病其間想已差減矣病勢動靜火速狀聞事下諭道伯與灣尹處而數日間未聞得差與否可菀秉模曰如得減勢則必前進而抵彼日字雖未及臘念前亦何妨乎上曰以臘念爲限自是已例耶秉模曰春間自禮部送咨此後本國使行抵京日字以臘念爲限云而此則禮部之文書修正每患臨時窘迫故所以有此定限今番使行旣以病故中途留滯則雖過臘念趁正朝抵到則一也似無不及之歎矣上曰兩南民事何如云也秉模曰湖南則比嶺南別無遑急之慮但嶺南必多設賑處而以場市直觀之亦不至大不成說矣上曰大臣就座民始曰外營節目中協守守城等條件不爲區別擧行時恐有混圇之慮所當更以各條分書以別軍制措處之方而節目旣已啓下何以爲之乎上曰啓下節目送于外營更爲修正事分付時秀曰以注文鎭印信事已有所仰達矣問其委折則以爲自鐵串移鎭注文今爲八十餘年鐵串則自有別將之印注文則至今所用者自鐵串移來之印信也印刻刓不堪用云自本曹當更爲造給乎上曰依此爲之心泰曰本廳壯牙兵軍需保散在畿內各邑俱是納米者而至於壯牙兵身米則若無朝令自臣廳不敢擅許代錢矣今年條身米中傍近諸邑今幾畢納至於百里外居生者以其民情邑報相續其在軫恤之道有難一切防塞姑依近例以錢代捧從便貿充以爲一分紓民力之地恐合權宜故敢此仰達矣上曰依爲之出擧條上曰今日臺諫何不入來云也肇源曰行公臺諫之不待牌招入參賓對自是格例且有飭敎而今日次對諫院諸臺無端呈告竝不入來事甚未安推考何如上曰依爲之衆所共知實病外竝禁推可也出擧條仍命書榻敎曰今日次對無端呈告不爲入來臺諫推考衆所共知實病外竝禁推命次對先退命書公事判付訖仍命退承史以次退出
정조 21년
行都承旨李鼎揆在外行左承旨洪義榮坐直行右承旨朝晩裕坐左副承旨李勉兢坐右副承旨李肇源坐直同副承旨蔡弘遠坐注書二員未差假注書呂東植仕李允謙仕直事變假注書趙碩章仕
정조 21년
傳于李肇源曰年少力强者一兩日校書之役有何難事乃敢如彼無狀不知擧行之反爲榮幸而所爲放恣莫甚當該檢校待敎沈象奎事過後令該府拿問捧口招當施遠配之典以懲怠慢之習而當該舊選文臣李勉兢事過後亦爲拿處
정조 21년
承旨前望單子入之李鼎揆洪義榮落點
정조 21년
韓晩裕啓曰新除授行都承旨李鼎揆時在慶尙道慶州地斯速乘馹上來事下諭何如傳曰允
정조 21년
丁巳十一月二十六日辰時上御重熙堂右副承旨入侍時右副承旨蔡弘遠假注書李允謙記注官金良倜記事官承膺祚以次進伏訖上命書傳敎曰不爲仕進承旨許遞與未差之代前望單子入之待下批牌招察任仍命退承史以次退出
정조 21년
丁巳十一月二十六日午時上御便殿左副承旨入侍時左副承旨李勉兢假注書呂東植記注官金良倜記事官承膺祚以次進伏訖上曰文臣所書今爲幾何勉兢曰東坡則訖書而南豐方始初矣上曰到夜書之諸文臣事可嘉今日內若訖南豐則使之出去明日復爲待令可也命退承史以次退出
정조 21년
行都承旨李鼎揆在外行左承旨洪義榮坐行右承旨韓晩裕坐直左副承旨李勉兢坐右副承旨李肇源坐直同副承旨未差注書二員未差假注書呂東植仕李允謙仕直事變假注書趙碩章仕
정조 21년
韓晩裕啓曰來初一日輪對日次敢稟傳曰當次人受點後日次來待
정조 21년
洪義榮啓曰同副承旨蔡弘遠今日不爲仕進卽爲牌招何如傳曰聞有實病許遞前望單子入之
정조 21년
韓晩裕啓曰吏曹郞廳來言臺諫有闕政事取稟傳曰明日爲之
정조 21년
傳于洪義榮曰大雪又下寒事之稍弛可知近聞津渡凍泮之不一而人畜不無躓足之患云廟堂何不嚴飭乎各其所管營門別般檢察亦自廟堂時遣摘奸而若有一毫不勤該將臣重勘津將等依口傳下敎勘律事嚴飭
정조 21년
以咸鏡監司李鼎運狀啓咸興府民家燒燼事傳于洪義榮曰當此寒節聞此被燒失所況數過數百乎言念失所之狀何異目擊另施之恤典當用各年例擧行而庚子年最多丁酉戊戌乙卯等年其例不一今番參酌各例會付穀各一石別施恤典限一年蠲役殘獨戶如有未捧還上停退該府失火最頻禁火不以其方每未免延燒之夥然嚴飭道伯此後俾有禁火之效事令廟堂行會民戶奠接後當有考察之行卽爲狀聞事一體分付
정조 21년
李肇源啓曰昨日本曹草記批旨內卿與摠管皆着銜於試單則曰以只見草試記諉罪呈單之摠郞者卿事萬萬駭然無論有情無情卿若檢飭名以試場亦豈有如此如彼之事卿之近來衰不修擧之責焉敢免乎卿與摠管罷職試單付標令政院勿試摠吏與扈衛軍官皆飢寒之類設有奸情何以辦出亦無異於奸未成令本曹判堂各別嚴治可也事命下矣當該扈衛軍官李亨會都摠府書吏朴運盛捉來各嚴棍二十度而其在嚴科場杜後弊之道不可棍治而止移送法司以科場用情律照法勘處何如傳曰無異於未行而事旣發覺旣嚴棍李亨會朴運盛充定龍虎營軍可也
정조 21년
平安監司朴宗甲疏曰伏以臣冒膺藩寄行且三載凡係道內事情無小無大一有不飭皆臣之罪況今奸利之漸乃在整理之穀斯穀也邦慶之所廣也聖孝之所推也一粒萬顆生生不窮將使海東蒼生於萬斯年戴慈恩飽慈德者一任壞亂於無良不法之吏而臣則矇然恬然全不察飭論其辜犯萬戮猶輕今方多岐廉探到底究覈期於痛拔根芽退就鈇質而期限有定査得尙稽震懍慌迫廉所容措臣方俟勘之不暇不宜復有所控籲而事關廉防不得不冒陳焉臣伏聞月前賓對以朴載德臺通事入侍儒臣至有當該銓官譴責之請傳旨已入特命勿施臣亦伊時銓官之一也惶感之餘繼以霣越臣之自來情踪念絶榮塗而銓銜之旅退旅進只出於感激恩造則其不敢可否政注長短人物以銓官自處之實聖明或有以俯獨之矣第念銓衡之責通擬爲最尸瘝之咎載在刑書今此駁正之擧出於論思之地則臣雖欲費辭而自解旣居其職且參其政慢官失職厥罪尤大縱蒙曲庇之私幸逭當被之律顧何敢憑恃寵靈蹲冒職次自居於淸朝四維之外哉且況其時亞銓獲荷體諒之聖恩一伸於承宣之任則臣之處義宜無異同玆敢不避猥越冒控衷懇伏乞聖慈俯垂諒察將臣所帶職名亟命鐫改以重公議以安私分焉臣無任云云答曰有疏具悉卿其勿辭行公
정조 21년
丁巳十一月二十七日辰時上御重熙堂左承旨入侍時行左承旨洪義榮假注書李允謙記注官金良倜記事官承膺祚以次進伏訖上曰各道査啓皆已齊到耶義榮曰京畿水原江華査啓已爲來到而其外姑未齊到矣上曰已來者撮其要語先爲入啓而原狀本則待其齊到當令廟堂稟處矣仍命退承史以次退出
정조 21년
丁巳十一月二十七日申時上御重熙堂坐直承旨入侍時右副承旨李肇源假注書李允謙記注官金良倜記事官承膺祚以次進伏訖上曰有司堂上卽爲來待事成命已久而何至今不入來也卽爲知入而北道失火謄錄卽令司吏考出事分付賤臣承命出傳回奏曰有司堂上李時秀今方入來其餘則姑未來待矣上曰北道失火自庚子前後非止一再而所謂謄錄不能一一考出擧行極爲駭然本司郞廳令兵曹決棍五度該吏決棍十度事分付良倜承命出傳仍命書榻敎曰備局郞吏擧行極爲駭然諸有司堂上爲先從重推考又命書傳敎曰近來勞逸倒置至於有司堂上最其尤者適因民事使之來待則成命已久無難遲滯有司之責其敢若是乎雖無此人豈無他堂當該有司堂上李書九先罷其職下義禁府推考仍命退承史以次退出
정조 21년
行都承旨李鼎揆在外行左承旨洪義榮坐行右承旨韓晩裕坐左副承旨李勉兢坐直右副承旨李魯述坐同副承旨李肇源坐直注書二員未差假注書呂東植仕李允謙仕直事變假注書趙碩章仕
정조 21년
傳于洪義榮曰諸承旨持公事入侍
정조 21년
洪義榮啓曰新除授右副承旨李魯述卽爲牌招察任何如傳曰允
정조 21년
李勉兢啓曰卽者義禁府都事來言右議政李秉模今方待命於金吾門外云係是大臣去就敢啓傳曰知道
정조 21년
韓晩裕啓曰卽者議政府錄事來言右議政李秉模以爲罪著溺職致勤飭敎惶懍震越靡所容措走伏金吾門外恭俟嚴誅云仍納命召何以爲之敢稟傳曰勿待事遣史官傳諭仍傳命召
정조 21년
韓晩裕啓曰卽者議政府錄事來言右議政李秉模以爲雖伏承勿待命之敎罪負至重衷情轉益惶懍仍爲胥命云又納命召何以爲之敢稟傳曰勿待命事遣史官傳諭仍傳命召
정조 21년
兵曹口傳政事護軍徐龍輔單付
정조 21년
以義州府尹李基讓狀啓冬至正使金文淳病勢如前無減仍留柵內事傳于韓晩裕曰其間有差道乎詳探狀聞事回諭付之畿營直撥卽爲傳給
정조 21년
韓晩裕啓曰吏曹郞廳來言政事明日爲之事命下而判書沈煥之參判李敬一俱以病不來參議未差不得開政云判書參判竝卽牌招何如傳曰允待開門牌招
정조 21년
李肇源以備邊司言啓曰連接各營門所報則楊花漢江西氷庫鷺梁銅雀臨津等各津合氷姑爲完固人畜無弊往來云發遣本司郞廳臨津外自松波至楊花津竝爲摘奸來頭擧行各別惕念之意一一嚴飭而別將之不在鎭上者分付於各其鎭屬今纔來告而江氷之完固一如各營所報其中松坡卽是廣州所管故該留守處亦爲關飭此後各鎭勤慢時遣本司郞廳更爲考察之意敢啓傳曰知道
정조 21년
李肇源以兵曹言啓曰依下敎備邊司郞廳李克豐決棍五度上直書吏愼知欽李廷熙等各決棍十度之意敢啓傳曰知道
정조 21년
李肇源以兵曹言啓曰依傳敎扈衛軍官李亨會都摠府書吏朴運盛充定龍虎營軍伍之意敢啓傳曰知道
정조 21년
李肇源以兵曹言啓曰依下敎承政院都使令林德瑞決棍五度之意敢啓傳曰知道
정조 21년
領府事洪樂性箚曰伏以臣於扈衛軍官之中日試射單子弄奸事誠不勝驚悚之至科場用情何等重罪而況中日卽禁中試場則其嚴非比他科恣意幻弄以至於莫重御覽單子塗擦之境其爲駭痛當如何哉所謂扈衛軍官者率多無賴之輩逐月換人全無紀律故臣每念闕內番衛事體緊重所宜極其愼簡而棼亂淆雜轉而益甚尋常憂慮不敢弛心然以臣癃耗昏聵末由施措得以精揀釐弊嚴律整紀而常時檢勅亦不能申嚴至有今番作奸犯科之事莫非臣溺職之致伏枕慙惶罔知攸措玆敢短章自列伏乞聖明特遞臣扈衛大將之任仍勘臣不能嚴束部伍之罪旋授可堪之人劃卽釐革整頓俾得嚴重獲免疎虞千萬幸甚云云答曰省箚具悉卿懇無論矢數之用奸與否卽奸未成而該校該吏皆饑乞不自聊之類處分止此足矣卿何過辭乎安心調理仍傳曰此批答令卿子申退時往傳
정조 21년
丁巳十一月二十八日辰時上御重熙堂諸承旨持公事入侍時右副承旨李肇源假注書呂東植李允謙記注官金良倜記事官承膺祚以次進伏訖上曰有司堂上入侍東植承命出傳與有司堂上李時秀趙鎭寬偕入進伏上敎時秀等曰昨日有司堂上李書九申前使之來待而未見竭蹶之意予之獨勞於上豈非勞逸之倒置乎北道失火自庚子前後非止一再則本司謄錄亦必逐年載錄而自申至昏終未考出寧有如許國體乎此無他專由於司吏之無一老鍊者而一任其蒙騃沒覺者苟然充數之致也大抵非但籌司吏之爲然諸各司亦未聞有掌考之吏此緣除汰之頻數而不能習熟於所掌之致以此一有下問擧皆茫昧不能對是豈成說而又豈非自廟堂提飭者乎且以大臣言之再昨次對時以吏判身病事有所仰奏者予固不答矣古則時任大臣中有身病未參次對者言送僚相使之陳達而亦不敢自安其翌日卽以闕禮陳箚矣今以吏判送言之故而遽然陳達者亦不有損於體貌乎昨日以津渡人畜涉氷事有所飭敎則其在問牛喘之義固當從而申飭卽令報來而該將臣至今無皁白今日本司之坐訓將亦無端懸病將臣之不敢懸病法意有在且寓裹革之義也故重臣趙觀彬則以其處地階又輔國而次對時一不敢懸病古例卽然而所謂訓將之偃然在家無難稱病者豈不駭然之甚乎以此意出傳于大臣而自明日連爲開坐於本司訓將則罷漏後先爲來待待諸宰齊到後來呈進不進單子事分付時秀等承命先退命書傳敎曰昨以津渡事下敎卽爲重人命之意則苟能擧職豈待下敎而嚴飭乎成命過夜之後亦不以一言皁白回告於承命分付之宣傳官者萬萬駭然當該將臣等爲先記過待令事分付仍命退承史以次退出
정조 21년
丁巳十一月二十八日午時上御重熙堂軍士房承旨入侍時同副承旨李肇源假注書呂東植記注官金良倜記事官承膺祚以次進伏訖上命書傳敎曰雖曰武將將與相一也先期不能檢飭多愧於古人之徒杠成問牛喘之意該營將臣之溺職均有其責而昨日口傳下敎中旣付之令前此則不須說也御將則當刻內査報備局者足可謂贖其罪訓局晩時則固晩時査報則査報云旣不言送轉稟又不枚擧草記者果非廟堂自反處乎此雖小事亦有關於刑政爲掩廟堂之疵獨責將臣誠有混圇之嫌焉旣知事實之後宜有闊狹訓御將記過姑爲分揀晩報之訓將爲先從重推考而老病自老病職名自職名以是古之將臣常念裹革之義雖病不敢懸病於賓對擔羿至朝房要令大臣警咳而近來此規全廢廟堂不欲開口可否廟堂之不尊卽朝廷之不尊豈可一味無提飭乎此意令廟堂知悉俾思尊朝廷之道仍敎曰殿座時侍衛待令竝令撤罷可也上命書領府事疏批訖命退承史以次退出
정조 21년
行都承旨李鼎揆在外行左承旨洪義榮坐行右承旨韓晩裕坐直左副承旨李勉兢坐右副承旨李魯述坐直同副承旨李肇源坐注書二員未差假注書呂東植仕李允謙仕直事變假注書趙碩章仕
정조 21년
傳于韓晩裕曰守令有闕之代令該曹口傳差出待下批當日辭朝
정조 21년
吏曹口轉政事以金履禮爲龍潭縣令尹載伋爲宗廟令
정조 21년
傳于韓晩裕曰新除授龍潭縣令金履禮未署經不得下去云其人屢見於署官知其可堪何必署經卽爲使之下去此後以署官久任下敎之人官案懸註而參上則守令除署經參下則出六後守令除講亦除署經事定式以此傳敎載之御覽官案本曹官案
정조 21년
韓晩裕啓曰卽者議政府錄事來言右議政李秉模以爲惶懍之極轉益靡措仍爲胥命恭俟嚴誅云又納命召何以爲之敢稟傳曰勿待命事遣史官傳諭仍傳命召
정조 21년
韓晩裕啓曰卽者議政府錄事來言右議政李秉模以爲連伏奉勿待待命之敎而未伏常憲之前不敢偃處仍爲胥命云又納命召何以爲之敢稟傳曰勿待命事遣史官傳論仍傳命召
정조 21년
韓晩裕啓曰吏曹判書沈煥之參判李敬一牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 21년
韓晩裕啓曰吏曹判書沈煥之參判李敬一再牌不進推考傳旨今方捧入而開政命下之後連事違召不卽承膺事極未安所當更請牌招而係是一日三牌何以爲之敢稟傳曰判堂聞有實病給由參判牌招
정조 21년
韓晩裕啓曰慶尙監司李亨元狀啓晉州牧使南寅老鎭海縣監李元圭松羅察訪南公著限麥秋仍任事令該曹稟處事判付內啓下吏曹爲旀使之依狀請施行爲旀兩邑守令段奚特麥秋乎田政邑務一一就緖釐弊然後狀聞狀聞然後差代事本曹竝以知悉亦令廟堂枚擧此意分付道臣俾責實效爲良如敎
정조 21년
以全羅監司李得臣狀啓光州牧民家燒燼事傳于洪義榮曰當寒失所矜惻嚴飭該邑倅別加顧恤其中小殘獨戶新還之未及辦納者勿徵畢奠接後形止狀聞事三懸鈴行會
정조 21년
以平安監司朴宗甲啓本朔州府定配罪人具紞遭母喪依法典給暇事判付內啓下義州府爲旀曾於宣傳官時知其有篤老之母而因其奸科不能終養者殊矜惻罪犯自罪犯孝理自孝理法雖難屈而情宜可諒解其竄錮其身俾許專意泣血於三年爲良如敎
정조 21년
有政吏批判書沈煥之受由參判李敬一進參議未差行右承旨韓晩裕進吏批啓曰判書沈煥之受由參議未差小臣獨政未安何以爲之敢稟傳曰仍爲之以崔桓爲執義申若樞朴道翔爲掌令申龜朝李勉昇爲持平尹悌東爲校理柳相祚爲副校理曺允亨爲同敦寧趙鎭寬爲兵曹參判徐邁修爲司譯提調宋知濂李寅采爲兵曹正郞鄭時儉爲漢城判官晉州牧使南寅老鎭海縣監李元圭松羅察訪南公著仍任事承傳學諭金瑥朴昌擧竝單付前僉知金履禹今加通政司譯監印官加資事承傳
정조 21년
兵批判書李祖源病參判未差參議尹致性病參知申鳳朝入直進右副承旨李魯述進護軍徐邁修洪仁浩白師謹林道浩副護軍蔡弘遠成鼎鎭李海愚李義綱閔百恒副司直申禹相吳翰源金履喬洪彦燮金銑洪秉臣沈達漢李寅采洪時濟副司果沈鳳錫副司正趙碩章竝單付
정조 21년
李肇源以備邊司言啓曰卽見慶尙監司李亨元狀啓則以爲尤甚邑尤甚面里中至貧窮最無依之民實有目下難保之慮趁歲前從便救恤餘外資力延活可以挨過深冬者預先精抄區別等數待開春次次付賑至若有田土業工商而來頭足可辦納還穀者一竝抄付等還之次之邑抄出其無依賴最貧窮之類使之量宜救急尤甚面里之災形民勢視尤甚邑無甚異同者歲前救急春後設賑與尤甚邑一例擧行而其中不煩公穀請行私賑之邑無論尤甚之次竝依報許施稍實邑尤甚里更察民情春窮之時從當賙救而惟鎭海一邑自歲初經始救急公私賑與救急秩秩分類開錄所入穀物折衷磨鍊而私賑備荒帖價等穀時留元數都不滿萬包災邑停退之數又將就中除減則除數無幾依近例三賑穀外常賑米太合五千石租牟合五萬石特令劃給則餘略分劃如有用餘依例還錄事請令廟堂稟旨分付矣無論公私賑與救急一付道臣從便擧行第觀來頭勤慢之如何至於賑資連用常賑穀雖甚可悶三賑穀與備局軍作等穀餘數無幾則勢不得不依近例取用常賑而用餘自還錄姑不必較計多少依所請常賑米太合五千石租牟合五萬石特爲劃給何如傳曰允托以所謂勸分補賑等名色撓民肥己之守令爲先隨現摘發狀聞以爲懲一之地可也
정조 21년
李魯述以備邊司言啓曰嶺南後漕倉發船以三月初三日爲定領運差使員以安骨萬戶移定更觀今年漕運論理狀聞事因前道臣李泰永所報覆啓行會矣卽見慶尙監司李亨元狀啓則以爲發船日字之進不進當觀風氣順逆領運差員之善不善惟在檢束之能否試以今年漆原事觀之春寒尙峭風勢猶勁則進日裝發安知非不利之端薺浦受差已踰卅載每年駕海鎭卒皆慣於風候安骨移定係是新創騎船將吏不諳於水道漕倉程道亦無遠近之懸殊而十三日裝船薺浦鎭另差旣載通編則當初定制儘有商量依前施行事請令廟堂稟旨分付矣發船之差進期日領運之移定安骨前道臣所論非無意見而時道臣所謂日字之進不進當觀風氣之順逆領運之善不善惟在檢束之能否者恐爲漕轉不易之論今春變通亦出試可之意非爲永遵之法而漆原之事不幸而又在當年以此專諉於裝發之太早差員之相換則雖似湊合亦不可謂無其理一依舊制十三日裝船薺浦鎭領運實合便宜以此分付何如傳曰允
정조 21년
李肇源以兵曹言啓曰內禁衛將李栢然素患痰癖之症當寒添劇時月之內無望供職呈狀乞遞實病旣如此則宿衛領軍之將不可久曠改差何如傳曰允
정조 21년
李勉兢以義禁府言啓曰卿宰禁推該府草記待批下捧供載在大典通編矣時囚罪人李書九係是卿宰敢啓傳曰放送可也
정조 21년
李勉兢以義禁府言啓曰平安監司朴宗甲啓本朔州府徒三年定配罪人具紞遭母喪依法典給暇歸葬事判付內曾於宣傳官時知其有篤老之母而因其奸科不能終養者殊甚矜惻罪犯自罪犯孝理自孝理法雖難屈而情宜可諒解其竄錮其身俾許專意泣血於三年事命下矣具紞放送事分付該道道臣而禁錮年限以幾年磨鍊乎敢稟傳曰允以五年爲限可也
정조 21년
右議政李秉模箚曰伏以臣經宵泥首祗俟嚴命聖朝寬大不惟不加之罪荐降勿胥之命繼有口傳下敎臣倍切悚蹙不敢更瀆歸伏私次而昨日飭敎視臣溺職之罪不啻萬一特以聖人辭不欲迫優游而略加之提警耳只當戴罪含恩夙夜慥慥而已何敢爲備例控辭之計而臣之所自懼自憐者質有淸濁非陶鑄之可矯才殊駑騃非鞭策之可强雖欲竭知極力勉其所不及其於界分之有定何哉津渡擧行初非難知眩行之事將臣察飭自有中書可據之例此而矇然他尙何論臣之忝叨匪據倏過半載區區一念豈不欲稍尊廊廟之體貌身與有榮而一味素餐綱紀日壞臣之僨敗本不足輕重於世而可顧者職名也可惜者國體也臣豈敢以一日胥命謂可以伸義分而晏然不爲之自處乎玆敢冒陳短章略暴忠懇伏願聖明亟降威罰以安賤分公私大幸云云答曰省箚具悉卿懇體謝卿事何必如是深引乎卿須安心卽起視事仍傳曰此批答遣史官傳諭
정조 21년
丁巳十一月二十九日辰時上御誠正閣諸承旨持公事入侍時行左承旨洪義榮行右承旨韓晩裕右副承旨李魯述同副承旨李肇源假注書呂東植李允謙記注官金良倜記事官吳泰曾檢校待敎李存秀以次進伏訖上曰無公事房先退義榮晩裕魯述先退肇源讀奏忠淸監司韓用和啓本罪人朴師經報恩縣到配事命書判付訖命書傳敎曰聞其事實罪在於下吏檢校待敎沈象奎舊選文臣李勉兢處分分揀肇源曰備郞八員內一員則受由在外其外七員今方侍令矣上曰渠輩所掌各道尤甚之次邑面里與謄錄卷數計劃等節融會貫通然後可免不職之罪以三令五申之義如是下敎今番則姑勿捧講以此知悉各別誦習以待下敎應講事分付仍命退承史以次退出
정조 21년
行都承旨徐邁修未肅拜行左承旨洪義榮坐行右承旨韓晩裕坐左副承旨李勉兢坐直右副承旨李魯述坐同副承旨李肇源坐直注書二員未差假注書呂東植仕李允謙仕直事變假注書趙碩章仕
정조 21년
藥房提調趙宗鉉副提調洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
李肇源啓曰今日次對兩司當爲進參除在外未肅拜人員竝卽牌招何如傳曰允
정조 21년
以掌令朴道翔持平申龜朝李勉昇牌不進罷職傳旨傳于韓晩裕曰只推
정조 21년
李勉兢以弘文館言啓曰新除授校理尹悌東副校理柳相祚竝卽牌招察任何如傳曰允
정조 21년
以副校理柳相祚牌不進罷職傳旨傳于李勉兢曰只推
정조 21년
韓晩裕啓曰大司憲李城輔執義崔烜掌令申若樞在外掌令朴道翔持平申龜朝李勉昇牌不進監察茶時之意敢啓傳曰知道
정조 21년
韓晩裕啓曰大司諫李相璜司諫趙德潤獻納李羲甲正言鄭晩錫朴宗京禁推事擧措啓下矣依定式遞差傳旨及禁推傳旨捧入之意敢啓傳曰知道
정조 21년
傳于洪義榮曰在外都承旨許遞前望單子入之待下批待開門牌招察任
정조 21년
傳于洪義榮曰承旨房仍都承旨爲禮房左副爲吏房
정조 21년
以李相璜趙德潤李羲甲鄭晩錫朴宗京囚單子傳于韓晩裕曰分揀放送
정조 21년
以忠淸水使具明遠啓本安興鎭待變船新造時爲弊事該僉使李運祥決棍取招事判付內啓下備邊司爲旀自本司從長釐弊知委爲良如敎
정조 21년
李勉兢以內醫院都提調提調意啓曰前議藥同參李敬培今已闋服依下敎還屬本院令該曹口傳付軍職冠帶常仕之意敢啓傳曰知道
정조 21년
李肇源以御營廳言啓曰中日時沒技人別單書入已有前例矣今十一月二十九日本廳中日時右部右司右哨忠州軍閑良金體發鳥銃貫三中依例別單書入之意敢啓傳曰知道
정조 21년
韓晩裕以義禁府言啓曰全羅監司李得臣狀啓內樂安前郡守安㢞求禮前縣監李宗祥咸悅前縣監權偗萬頃前縣令柳河喆全州前判官尹光垂等罪狀竝令攸司稟處事啓下矣李宗祥今方待命拿囚安㢞下去京畿廣州地權偗以醴川郡守時在任所尹光垂以星州牧使時在任所云依例發遣府羅將竝拿來柳河喆以忠淸兵虞候亦在任所云發遣府羅將交代後拿來何如傳曰允此時嶺南守令雖大於此之罪捧糴前難以曠官畢捧糴後使之報來待更關當拿囚其前無敢一步叛官離任事嚴飭三懸鈴行會可也
정조 21년
韓晩裕以義禁府言啓曰頃因持平洪秉臣上疏批旨內尹敬喆事令該府爲先關問事命下矣寶城群守尹敬喆所犯諸條詳査牒報之意行會本道矣卽接全羅監司李得臣査報則以爲該郡守兩載居官政多偏酷自稱任怨而做事者率多違式而犯法代錢捧糴已是法外廉價立本自歸料販至於糴斛流作謂循民願而創行則自取衆謗舊還徵捧固難收刷而代納則有違常法前官自備之錢散在民間而忽地還徵則已多侵虐民庫貿租之價不稱時直而殆同抑配則亦一掊克設庫補民雖托寺役之移屬官用各種多出其中則憑公濟私之跡安得免也代將納錢縱爲軍物之繕修外面驟看便同交易則貨取差任之目烏可辭也最是簽丁一事卽其斂怨張本搜括法外之閑丁充入黃白之闕額者自稱以擧職而落訟犯科者胡爲箇箇降定免役濫稱者何至一一捧疤而兩處無額之祠保率汰定容或無怪一人見過之故擧族充伍亦近已甚罰定者之先納則解之拒納則治之有若暴斂者然一境之嗷嗷衆口之藉藉皆從苛酷中出來則是豈字牧者之所忍爲哉惟其整理穀藉重一事非但廉路之所未聞聽其供招一辭發明考諸文簿終未執贓至於流作石數視同他例者全無敬謹之意合有論勘之典而色落亦循他例代捧又無明訂則有難直歸於犯手之科第臺疏中立本之八錢廉價軍伍之數百括定還穀之每石加捧鄕任之捧錢特差云者雖或傳聞之差過事實可見論列之皆有根因則豈獨於整理穀一款必無所犯而諸囚忍杖牢諱終不輸款者萬萬痛惡竝爲嚴囚待拷訊限滿更爲盤覈計料云矣今以道査觀之尹敬喆之身爲字牧之任苛酷爲政剝割爲事種種不法之狀綻露無餘還穀之立本取剩舊還之擅自代捧前官自備之忽地還徵民庫貿租之便同抑買代將納錢之貨取鄕所差任之招謗搜括閑丁之害及闔境流作糴穀之恣意幻弄許多罪犯節節痛駭今此道啓論列實與臺章無甚異同至於整理穀所重何如而所謂流作石數一用他穀之例者極爲無嚴揆以法綱難逭重律尹敬喆時在任所云依例發遣府書吏拿來後照法嚴處何如傳曰査啓都是騈驪之體而似脫似勒無以適從道臣推考更令逐條的確嚴明査實狀聞而此時守令不可一刻曠官拿來間使之戴罪在官捧糴可也
정조 21년
吏曹參判李敬一疏曰伏以臣於佐銓之任豈有一半分堪承之望而怵畏義分感激恩私冒沒行公亦已屢遭矣數三行政瘡疣百出而從他笑罵淟涊蹲據反顧慙恧無地自容日昨賤疾適苦痰注肩背左臂牽引不能運用屈伸之際動輒叫痛召牌之下實無進身趨赴之望屢犯違傲惶霣罔措伏地悸恐惟譴何是俟聖度天大不惟不加之罪至有勿施前牌催促開政之命臣悚懍震越擔舁趨進竭蹶承膺而歸見老母宿疾當此寒暖不適之時挾感越添症形苦劇食飮全却氣息凜綴臣方左右扶護藥餌爲事目下情理萬無離捨供職之勢玆敢冒入文字仰瀆宸嚴伏乞聖慈天地父母亟命鐫遞臣職以便救護仍治臣瀆擾之罪以肅朝綱千萬幸甚臣無任云云答曰省疏具悉卿其勿辭救護
정조 21년
丁巳十一月三十日辰時上御熙政堂藥房入診入侍時提調趙宗鉉副提調徐龍輔假注書呂東植記注官金良倜記事官承膺祚醫官柳光翼李周憲李惟鑑吳仁豐安昌禧丁希泰以次進伏訖宗鉉等曰日間聖體若何上曰一樣矣宗鉉等曰王大妃殿氣候何如上曰一樣矣宗鉉等曰惠慶宮氣候何如上曰一樣矣宗鉉曰醫官旣已待令診察何如上曰置之宗鉉曰議藥廳醫官李敬培今已闋服似當依例復屬而該廳適無見窠以加出啓下卽令付軍職何如上曰依爲之出擧條仍命退諸臣以次退出